
    VRIJEME JELA

  
    SVEGA SE SJEĆAM

     

    Ako je to sve, svega se sjećam,

i kuća razbacanih u ono što se ne čuje,

i dječjeg govora, stiješnjenog, opsjednutog

    u vrtu, među jagodama

ugrizi života,

praštate li, dakle, najjednostavnije

    Te oči uske!

Nije zaboravljeno!

    Ubit će sve što volim,

čitam s materine ruke,

suhoća svijeta, riječi idu preko vode,

takav je to grad, razoren u predmete

Jedan po jedan

Toliko je ostalo od doma

  
    OGLEDALA

     

    Niz kuću, niz krošnje, do šume

da mi se prosiplju

i do zadnjeg daha

ogledalca, zrnca, zvonca

skrivaju u lišću,

i da ne mogu više, ne mogu dalje,

i ne kažu čemu otac, čemu majka,

čemu juha pramaljeća

Jer ih vani držiš, u tami se njišu,

i u lice unose

Pred ogledalom

zure

tegle i odtegle

dijelove tijela

u bajkovito Nemoj!

u čarobnjačko Samo daj!

U ogledalu sve je jasno

Ili se nagnem bliže, ili zatvorim oči

  
    SVAK SVOJIM POSLOM

     

    Sad znam da svi ste pozvani

i zasjest ćemo, i jest ćemo

što jede i goluždravac

usred moje kuće

A prvo je pojeo kuću

Razbio zidove od stakla

Jede sada, i gore, i dolje

U nestvarnom pojeo je sve

I šutke

do ogledala me pogna

u dva-tri skoka

Dođite, dobro se znamo,

dokrajčit ćemo knjige života

Simuliram jasnoću

kao da mu je dosta

ničega dosta

Ne podrazumijevam više

Doslovno, i na površini, sve je

hrana i toplota

  
    VRIJEME JELA

     

    Ulicom hrane proći, druge mi nema

Osim okom, danas neću probat

svu slast Grčke

i lepinje Orijenta

Ni u svemirsko pilence,

obmotano oko svoje osi,

zarezat, potonut

Ni razmaknut hljebne skute

sandwicha, falafela
Ne šašliku, i ne svadbenoj riži

Nakostrušeni morski stvore,

udove svij, zašuti,

kraj mene može se preživjet

Proći ću ispod mosta,
ne – pljoskom o čelo,

samo mlat vode iza čamca

Zaista moram razmisliti što ću, kud ću

kad bude vrijeme jela

Svaki svome, kažu vedra lica,

svikla nepca

U izokrenutom oku zvjezdoznanca

stijesnih se i ja

u lirsko, nerazumno Mi!

– pa drobež, mrvež, rub prizora

žderuckam

od jutra do sutra

  
    NAJLAKŠE JE SEBE NACRTATI

     

    Najlakše je sebe nacrtati

na putu, svakako na putu

kao točku, zgusnut krug

Ni dažda, ni sunca, ni zraka

Sve puno tu je prazno

odbljesak

kuća na leđima

Al nećeš duše umiriti riječju

udarcem na vrata

Iz kuće odmah izlete svi,

ostane oko okruglo, ustrašeno,

rasvijetljeno

To je najlakše nacrtati

Osmijeh koji nam treba

Svijetleći kotač, molitveni mlin,

da smrvljeno melje i melje

do bijelog usijanja

i jasno je

sutra će me se moći voljeti

danas ne

  
    NE GLEDAJUĆ SOČNIH SIRENA

     

    Penji se! Šćapi! Čas tone

u duboko zelenilo,

čas izranja čitav kvart

Ne gledajuć sočnih sirena

pusti se,

pusti, sve je u redu,

u kožu zapakirano, još bez greške,

ne providi se, ne prolijeva krv,

ne cvrče tetive

Sjedajmo, dakle, na uglačane stolce

i pređimo s poslijepodneva na veče

  
    PRED SMIJEHOM SVI UZLIJEĆU

     

    I smijeh proždre sve,

čovjeka, i sobu,

preokrene kuću u zraku

Nadme se i lebdi

Pa, što, ako padamo i posrćemo,

žamorimo i kričimo, za pod pričvršćeni,
izvirujemo tamo-amo cijele večeri

  
    U PUTNOJ GROZNICI

  
    BEZBROJNI SVJETOVI

     

    Tjelesnost tako odbojna,

i sićušna, i obraštena,

što može dohvatit svojim rukama

Protresti kozmički jastuk

Što može zakotrljat,

što gonit bičem spola

zgužvan ljudski klon

Ljusku po ljusku

kićeno razmatat, kićeno odbacit

baš tim rukama

  
    DRUŠTVENI DOGAĐAJ

     

    Zbog tebe i tebi sličnih,

baš kad zaustiš,

baš kad se okreneš,

prinose cvjetove, sve žarkije

    ubrus na nijema usta,

na sredinu, na brisani prostor

    tu čuče kao omanji gradovi,

premeću se,
šutiraju svjetle osmjehe

    i zato smo ih gledali, gledali

i na kraju pojeli

  
    U KRUGU STOJIMO

     

    U krugu stojimo,

u hladnom i u praznom,

njihovim zvučnim kalupima udaramo

jednim o drugi

na svečana jekovita vrata duše

Uzgledaš li,

na odru niču stabla, padaju voćke

kraj naručja zatvorenog, zabranjenog

Ljubimac žena, iza orahove planjke

uzlebdi još jednom, manje tajnovit

no poslije

U zraku cvatu ruže

  
    U PUTNOJ GROZNICI

     

    Tvoj bog je dugo šutio

Davno ti reče U četiri zida ostani

i pokrij se, neka te zvizne jastuk od paperja,

list papira, pidžama od frotira, sve pomaže

Budi nevidljiva kocka svoga stana,

do tržnice šmug sitna kroka,

i s nje se po vodi vraćaj

A što ti drugi donijeti ne bi mogli?

Ledenu vodu

za čulo po čulo,

lednu vodu,

svijet, jedan za sve

  
    UZMI ONO ŠTO JE BILO MOJE

     

    Kuću po kuću izokrene,

u četiri zida pljasne

s bilo koje strane svijeta,

zakiti gubac

dobro poznatim šiljatim uhom

    pa čekaj da opiše sebe,

pa čekaj da složi jedno u drugo,

kuću u dvorište,

dvorište u stisnutu šaku,

iz nje pljušte

ptići

    samo njih ću danas zvati, kaže

samo njima odgovorit

    sklopit oči, zabacit glavu,

kao rukom odnesena

nestat

  
    ODLUKA

     

    U kojem ću svijetu od sada živjet?

I ovaj do mojeg,

kovrče sijede lijepeć na čelo,

na njuškave oči,

u obje ruke objesit će po teg

umilna pjeva

U velebnom dobošar, škuri vrabac – glavonožac

pod sitom,

motreć što osta iznad,

u rukama ljudi
kojima otkriješ samo ime

  
    GOST

     

    
      Padova, 2002.
    

     

    Iščupa krov

put prazna neba,

i na pramac svoje lice pričvrsti

    A gdje su, gdje su, pita

    One umiljate, što postale su tek ljubazne,

sad pojasne se odmah same,

kotrljajuć sve

ka večeri

    Jurimo amo, jurimo tamo,

kroz kožu usplamte vrata u druge svjetove

Ljulja se, njiše, gost je

na dubokoj, čistoj vodi

u zoru

    Dolje su, potopljene

    piazza della frutta, piazza delle erbe,
bombe u hranjivoj tišini

  
    NEČUJNO NE

  
    PREŽIVJELI

     

    Nešto manje živ,

u vrisku ispod glasa,

lirski uznosito tjeraš kasom

do jezika strana, nepoznata

    Ruka u ruci, nepodnošljiva je!

Slavujske jezike začinit, pojest

krišom!

    Pomirit se sa svijetom,

iščupat mu buntovno srce,
magnet za gladne!
Ništa nije samo tvoje,

od čega ćeš živjet?

  
    SAD

     

    U zrak da skočim, iščilim,

ne mogu

Kroz vodu da propadnem

u korijen što niče,

nije dano

Vatreni češalj struže,

živim zatrpanu,

samu

Sve uliježe u se,

oblizuje se,

i gladno, i sito,

razum caruje

  
    NEČUJNO NE

     

    Pa, ako i nisam sebe uvježbala

uvježbane su riječi : reci ne, reci nije,

kad dođe da se reći mora

    jer od sada samo ćemo tu živjeti,

u jasnoći novog čula

sveosvjetljavajućoj čeljusti

strašnog

    ni otac, ni mati

zaštitit ne mogu

    ni uzet

ni dodat

ono do čega mi je stalo

  
    RIJEČI

     

    Uporno vrve

u istom smjeru

ako im ne kažem

u bijelom snu pristajem na sve

Izranja okata galaksija

sisanče kipućeg mlijeka

njuška i pipa

u tom slijepom dodiru ponekad me ima

a ipak sam s onim s kim sam

i učinit ću što sam naumila

  
    SVE KRAĆA PITANJA

     

    Sve kraća pitanja

Usamljenički, graktavi, žetonski

do mene dopire: Kaj? Kaj? Kaj?

Ni Kaj.

Mlinsko kamenje iščupana srca

U čarobnoj odmaglih bući

i evo me doma

Opet sam gluha, slijepa, nijema

Na vjetru šuštim rasporena

Čulo po čulo,

to je sve što ću još dati

  
    NA SUNČEVU MJESTU

     

    Sad bi se, konačno,

i sklupčati mogla,

pužući u krug godišnjih doba

Sad bih se i zaključati mogla,

oči u oči sa zidom knjiga,

jer svejedno je starici, ključarici,

spavam li

ili sam budna

Svjetlo dolazi jedino iznutra,

svjetlo je plaćeno, svjetlo je konačno moje

  
    ČUDNA VREMENA

     

    Sve što se živo uz zidove stišće,

grane li sunce, ili zazviždi snijeg,

u prozirnom plaštu, kao blesavo jaje,

ljulja se naprijed i natrag,

pod zaštitom zemljine teže,

čubi i mjerka, raste iznutra

Vani je hladno,

vani je važna šuplja ptičja kost

  
    POZDRAVI

  
    PUTNA GROZNICA

     

    Na stolu je popis onoga

do čega mi je stalo

Mažene stvari, odbačene stvari

Mile kroz poluživo kamenje i travu,

provuku se i uruše

I ptica se, na nebeskim raskrižjima

pjevajući, uruši sama u sebe

I čovjek, idući za samim sobom,

kao da je drugi,

pruži ruku

i uruši se

Pa, tko bi mogao baš ono nevidljivo

zaista htjeti, bez svjedoka

Ono sveprisutno prisvojiti

za vječno disanje

  
    POZDRAVI

     

    Pozdravi, čas nosati, čas uhati,

glavonje,

nikad te nisu koštali

Ali, pričekaj malo,

ni oni nisu od danas,

stižu jučerašnji,

čas posla – i sutrašnji

Iz svemirske škrinje njihovi prozori,

i vrata, amo i tamo,

dočekat ćeš ih,

patuljanderu sveznajući, okati

  
    IRONIČNI DEMINUTIV

     

    Čas posla,

ne znaš za strah,

okrenut glavu, izbočit čelo:

dežuram! ne spavam!

Pa pesnicom o grudi srčano tuci

koliko ti drago,

propinji se,

kroti neukrotive patuljke,

daj im šumskog zraka,

planinu im daj!

Sebi za ljubav, nikom drugom.

  
    NENAPISANA AUTOBIOGRAFIJA

     

    Ponekad kažu da su ljudi

ponekad da su mačke

i ja sam na njih svikla

da mi se na pola puta nađu

    Kažu da su bliski,

uštihani uz put,

i umirim se tada,

u rijetkom zraku i sama kiborg

doneseno biće

    Kako se baš na pravom mjestu nađem?

Kako do tebe stižem?

Zatvorim oči, udahnem duboko

  
    STIŽU GNOMI

     

    Mjestašce je, istina, zabačeno

al svakom u ruci karta,

za leđima suigrač nijemi

U svjetlo lampe taj se čuva stupit,

a kad se stolice odmaknu,

stopit će se lako s mrakom,
korak mu je brz, zemlja mu je ravna ploča

  
    ZAMOTULJAK ŠUTNJA BLUES

     

    Babina svila jesenja:

već goruća se tka.

Kad bi stao babac!

Kad bi mogla babičica

zatvoriti oko – ne se baš u svemu gledala!

Ali, jedno drugo traži, copra,

ne se zaustavlja!

Da li te itko ikad tako tražio

do očnog dna?

  
    DOŽIVLJAJ NIČEGA

     

    Iznenada poskoči i kaže

Ni koraka dalje, gledaj

I sa obje ruke zaokrene vlastitu glavu,

dovuče pred tebe šuplji osmjeh djevojčice

na nijemoj glavi odrasle žene

Gledaj, i gledaj, i gledaj,

ne živi

Sve ću to sada obaviti ja

i pokazat ću ti kako

  
    NEJASNO MJESTO

  
    IGRA SKRIVAČA

     

    Vrišteće lasi, zubi i nokti

noćno su cvijeće

na krevetskoj visoravni

od daha, najtanjeg stakla

Kuća za mene, svijet za nas

Treba mi budnih, kažete, anđela

A obična niska,

dirke od majušnih, još nijemih,

na ženskom vratu?

I tko je ta žena?

Samo se nada da će muzika

biti praštajuća, meko užljebljena,

i da će se ujesen, još svi mladi,

razići

i dalje od rampe i svjetala

tražiti

  
    NEOTVORENO PISMO

     

    Reci, što danas obećava nebo?

Jednako sjaji

Iz navike

sve stoji u zraku

Veselo, preveselo svaki put

udahnem, uzdignem lice,

tu nema ogledala,

samo gorući obruč

za skok

Gram

soli za čitav život,

atom snage

do kopna

a ne

beskonačno ne

  
    NISAM BILA NITKO DRUGI

     

    Ušla sam u ljetni pljusak,

odvela ga

do viđenja, kako ti to voliš nazvat

I svoje lice, čvrsti dokaz,

u istinit

prepravila prizor

    I da i ne
izjest će prste, kožnu svilu!

    Dosadna usta, zatvorite se

Bez vas

zgusnu se usne samo za gledanje,

i mogu mi vratiti ono što je bilo

samo moje

  
    NE NIJE NE

     

    Tu ćemo se, vidim, ovih dana,

podižuć ramena,

uskopistit na ničem,

na vrtlogu zemljine kore,

svak će svoje utaborit

I ti prinesi ustima u magli

izabrani lijevak, reci tko si,

I ti zavitlaj u daljinu,

koju čuvam za te,

sebe

  
    ABEL I KAIN

     

    A da su mi i rekli

kakvu jednostavnu stvar

u mnoštvu prigodnih riječi

dovela bi me opet, šutke i pravo

do dva brata uboga

Trenutak prije nego što od zadnjeg postane

prvi

naprosto razmakne krajeve već dovršene priče

naprosto treštanje i vrisak

stanu

  
    KAKVO JE TVOJE NE

     

    Kroz njihove poglede,

pa i nevidljiva,

gospa od ulice

    Pozatvaraš prozore i knjige,

i ravno, kroz svakog

koga sretneš,

sa svjetlonosnom uzicom u ruci,

dalje, sve dalje

    I na svaki nijemi pogled

kojim kažu da te znaju,

s nogama u žitkom,

stani i pobroji

sva ne ispod

    sve nadajuć se da će neko da
zgrabit te za šišak,

kad se odvažiš uzdignut na prste,

izdužit do nečeg,

makar i u prazno razbacivat

i da i ne,

u svačijem džepu sitniš,
užitak za usta

  
    NEHIPNOTIČKA REGRESIJA

     

    Ušla sam u tijelo djeteta

u kojem ću proživjeti ovaj život,

pogledala svoje ruke, uvjerila se

gdje je moj dom, kako izgleda

    Govorim što vidim,

ima li ljudi, ima li hrane,

probam nešto,

od toga živim

    Što se događa?

Ponekad kažu – doživi svoju smrt,

prođi kroz to, i reci gdje si

  
    DRUGI ŽIVOTI

  
    NA BOULEVARDU SAINT-MICHEL

     

    Ostarjeli pjesnik

glumeć

da je stranac u zemlji

što odavno dom mu posta,

opet mi nudi svoju jedinu

svježe prepisanu pjesmu

Blaženo utočište žanra,

u tvojem okrilju svi smo skriti

Blaženi stereotipi,

tako gusto uz put posijani,

sjajimo izdaleka

do zadnjeg kutka zemljine kugle

Neka se baci kamenim kruhom onaj

tko s izvora ne želi danonoćno piti

Savršenstvo da se bude,

da oduzima dah

Na širokom Saint-Michel bd

možeš biti sve

Za tobom klizi ljubičasta omaglica

Bljeska

jaguarov zub

Tu si još uvijek jedno,

sa svime zaista jedno,

čisti nevidljivi zrak

Kako bi, uopće, mogao

oslovljen biti?

Ne, ja sasvim drugdje idem, kaže

Ja sebe više ne zanimam

  
    RITUALI

     

    Ne zbližiti se sad je lako

Osim toga sad se brzo mrači

Svi posjedaju u kuće

i po mliječnoj stazi

kud koji
Tamo gdje se čuva

štogod staro
i svaki otac

kao svaki otac

ni živ ni mrtav

čas otključava

čas zaključava

ah i avaj stare čipke stare zemljovide

  
    ZAPAMTITI BERLIN

     

    Što god sam u riječi skrila

smanjilo se u Berlin-brokat,

nedodirljiv, bahat Berlin-brokat,

za položit lice,

prepuzati sjenu zida,

reći hoću i gluhom uhu

Pa, ako bdije,

ako se nada,

doda mi glas, prepozna svoje ime,

u prizor se zgusne,

samo reci kad je to bilo,

kad?

Pod voćkom nema razgovora,

vječno je zrelo,

zar uvijek nije dobro vrijeme, moje vrijeme?

  
    UZIMANJE GLEDANJEM

     

    Dižu se s bolničkog ležaja

ponizne žene bez šminke,

uzdignu lice, udahnu

i strujne uspomena, najtanji miris,

ni sama ne zna gdje je,

i ne odbrodi iz šupljeg u prazno,

odskoči kad joj se prepriječi put

Izdaju je oči – gleda da uzme

čovječice da i ne

  
    LJEPOTICA DOBRA SRCA

     

    Šćepat će me, oborit do nogu,

izvući na pločnik,

da mi uzmu zlatno runo,

da mi otmu čizmice

od sedam milja

    Ni ja se nisam umorila od ljudi

    Kao da me ima, posegnuo si za mnom

Nagneš li se bliže

odmah počnem čeznut

Reci čega nema,

što malo vještine može

    Pusti me da skončam

ne od tvoje volje,

zrak će se istrošit, usahnut usne,

zgasnut ime,

sve ću obaviti sama

    jer ja sam ljepotica dobra srca

i u mnogo šta se uzdam

  
    VEČE LJUBAVNE POEZIJE

     

    Ti me, zar, ne ljubiš?

Al Finac

o ljubavi zbori,

ščepa grlo objema rukama,

objesi se o nj sjedečke,

i uzmuca, sakrije oči,

znalca zovu, znalca ispraćaju,

pa i njegovo znanje o ljubavi

kvasa u samoći

I otkud sad tigar u džbunju, lirska olupina?

Skače na stol, skače za grlo

Ah, te usne ljubavnika

na stejdžu lica,

te oči, jastučni lopoči za doći,

pozatvarati kapke, urušiti kuću

u se

Tijesno je sad u njegovim riječima,

sjaje izvana,

hodaj po sjajevima

  
    ŠTO MOŽE

     

    Uzljubit, izljubit,

iskusna gospoja što može

S majkom i ocem ona želi

ležati

nakon svega

Pod gustom travom, pod noćnom zvijezdom

uz njih,

bez njega

  
    ZATVORSKI DANI

     

    Pojednostavila sam tajne

s nikada i neću

    Ženice, ženice, što ti bi?!

– ljubavnika sjekiricom ubi!

Sad dresiraš prozor

da se ne miče, da spokojno zuri!

    Muzika, ukrasi, odjeća!

– htjela bih, bilo čime, do tebe!

    Ali prvo moram pričekati da da i da ne,

njihov tanki blebet,

prsti, već pobijeljeli, drže na ovom mjestu

  
    ROĐEN

     

    
      Mexico City, 1988.
    

    
       
    

    U vlastitom tkivu

sjedi

nevidljiv prema vani

nevidljiv prema unutra

bez očiju rođen, cijelog ga je prerasla koža

čovjetina

savršeno naliježe na kosti

na sinove i kćeri

sve bolje prekriva

i nepomičnog ćuka, što li,

pa njegove vične ruke

moraju prinijeti lice licu

da znaš da još traže

  
    BESKUĆNICA

     

    
      Paris, 2003.
    

    
       
    

    Ni ja se ne nagnem da raspoznam

budi li se ili u san tone

Uvire, previre na mjestu

Vrata od kuće otvoriti ne zna

Uz fasadu se popeti ne može

Iznutra vire djeca, namještaj sve zatrpava

Goruće sobe griju iznutra

Za nju je dom

komad mirnog zraka

Iz smrskane hrpe ticalo klija

do praskozorja:

čarobno dotaknut!

– da se pojave ruke i noge

  
    VRIJEME POSJETA

     

    A gdje si ti?

U nestvarnom, zabačene glave

Nagnu se bliže, sjaje,

kroz proreze pogledavam

– po čemu će znati da mi je bolje?

Diši! Jedi! – više mi ne znače

to što drugi traže.

Bolje mi je?

    Pa, tijela izrezuju iz soba,

ostaju stolci u zrakopraznom,

sviju se, zgusnu, otklize

    Nose negdje drugdje

    U ledenom zraku se zrije.

U kaplji zraka, jednom se rukom oslanja,

drugom grabi, prazno priteže,

što god je ovo tijelo htjelo

sad klizi

u riječi, svakom ponaosob,

što treba, što dati

    Lice mi je razborito?

Ne. Sneno. Jezik je presićušno klatno

za da i ne,

u njega možda više znači.

  
    Sonja Manojlović

